ID-DEĊIŻJONI TAL-KUMMISSJONI
tat-8 ta' Marzu 2005
li temenda għar-raba' darba d-Deċiżjoni 2004/122/KE dwar ċerti miżuri ta' protezzjoni fir-rigward ta' l-influwenza tat-tjur f'bosta pajjiżi Asjatiċi
(innotifikata taħt in-numru tad-dokument C(2005) 521)
(Test b'relevanza għaż-ŻEE)
(2005/194/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 91/496/KEE tal-15 ta' Lulju ta' l-1991 li tistipola l-prinċipji li jirregolaw il-kontrolli veterinarji fuq annimalili jkunu ser jidħlu fil-Komunità minn pajjiżi terzi u li temenda d-Direttivi 89/662/KEE, 90/425/KEE u 90/675/KEE (1), u b'mod partikolari l-Artikolu 18 (7) tagħha,
Wara li kkunsidrat id-Direttiva tal-Kunsill 97/78/KE tat-18 ta' Diċembru ta' l-1997 li tistipola l-prinċipji li jirregolaw l-organizzazzjoni tal-kontrolli veterinarji fuq prodotti li jkunu ser jidħlu fil-Komunità minn pajjiżi terzi (2), u b'mod partikolari l-Artikolu 22 (6) tagħha,
Billi:
(1)
Id-Deċiżjoni tal-Kummissjoni 2004/122/KE (3) ġiet adottata b'reazzjoni għal tifqigħat ta' l-influwenza tat-tjur f'bosta pajjiżi Asjatiċi, inklużi il-Ġappun u l-Korea t'Isfel.
(2)
Il-Ġappun u l-Korea t'Isfel ippreżentaw ir-raport finali tagħhom dwar is-sitwazzjoni ta' l-influwenza tat-tjur fit-territorju tagħhom u dwar il-miżuri meħuda għall-finijiet ta' kontroll tal-marda lill-Organizzazzjoni Dinjija dwar is-Saħħa ta' l-Annimal (OIE). Kif ukol, il-Ġappun u l-Korea t'Isfel iddikkjaraw li il-pajjiżi tagħhom huma ħielsa mill-influwenza tat-tjur u bagħtu informazzjoni dwar is-sitwazzjoni tas-saħħa ta' l-annimali lill-Kummissjoni, flimkien ma' talba għal emenda lid-Deċiżjoni 2004/122/KE kif meħtieġ. Għalhekk, il-miżuri ta' protezzjoni adottati skond id-Deċiżjoni 2004/122/KE għal dawk il-pajjiżi m'għandhomx japplikaw aktar.
(3)
Il-kondizzjonijiet għall-importazzjoni ta' għasafar ħajjin ħlief tjur tad-dar minn pajjiżi oħra huma stipolati fid-Deċiżjoni tal-Kummissjoni 2000/666/KE (4) u għalhekk dawn ir-regoli japplikaw ukoll għall-Ġappun u għall-Korea t'Isfel. Għasafar ħajjin ħlief tjur tad-dar għandhom inter alia jkunu soġġetti għall-kwarantena u għat-testijiet għall-influwenza tat-tjur.
(4)
Fid-dawl tas-sitwazzjoni tal-marda fil-Kambodja, fiċ-Ċina, fl-Indoneżja, fil-Laos, fil-Malażja, fil-Pakistan, fit-Tajlandja u fil-Vjetnam, huwa meħtieġ li jiġġedded iż-żmien ta' miżuri ta' protezzjoni għal dawn il-pajjiżi li huwa prrovdut għalihom fid-deċiżjoni 2004/122/KE.
(5)
Il-miżuri pprovduti f'din id-Deċiżjoni huma stipulati b'konformità ma' l-opinjoni tal-Kumitat Permanenti fuq il-Katina Alimentari u s-Saħħa ta' l-Annimal,
ADOTTAT DIN ID-DEĊIŻJONI:
Artikolu 1
Id-Deċiżjoni 2004/122/KE hi emendata kif ġej:
1.
L-Artikolu 3 hu mibdul bli ġej:
“Artikolu 3
L-Istati Membri għandhom jissospendu l-importazzjoni mill-Malasja ta':
-
ikel nej għall-annimali domestiċi u materjal ta' l-għalf mhux ipproċessat li jkun fihom kull parti tat-tjur, u
-
bajd għall-konsum mill-bniedem u laħam ta' tjur tal-kaċċa mhux ipproċessat li ġej minn kull għasfur.”
2.
L-Artikolu 4(1), hu mibdul b'li ġej:
“Artikolu 4
1. L-Istati Membri għandhom jissospendu l-importazzjoni mill-Kambodja, ir-Repubblika Popolari taċ-Ċina inklużi t-territorji ta' Ħong Kong, l-Indoneżja, il-Laos, il-Malażja, il-Pakistan, it-Tajlandja u l-Vjetnam ta':
-
rix u partijiet minn rix mhux ipproċessat, u
-
‘għasafar ħajjin ħlief tjur tad-dar’ kif iddefinit mid-Deċiżjoni 2000/666/KE, inklużi għasafar li huma akkumpajati minn sidhom (għasafar domestiċi).”
3.
Fl-Artikolu 7 id-data “31 ta' Marzu 2005” hi mibdula bid-data 30 ta' Settembru 2005.
Artikolu 2
L-Istati Membri għandhom jemendaw il-miżuri li japplikaw għall-importazzjoni sabiex jinġiebu f'konformità mad-Deċiżjoni u għandhom jagħtu immedjatament pubbliċità xierqa għall-miżuri adottati. Huma għandhom jgħarrfu immedjatament lill-Kummissjoni bihom.
Artikolu 3
Din id-Deċiżjoni hija indirizzata lill-Istati Membri.
Magħmula fi Brussell, fit-8 ta' Marzu 2005.